
Szerepkonfliktusok vizsgálata a gyermek- és ifjúság védelemben

 
Napjainkban egyre többször hallhatunk arról, hogy az oktatási intézményekben sok probléma merül fel a gyermekekkel kapcsolatosan, amely miatt az iskola nem tudja ellátni megfelelően az alapfunkcióját. A problémák enyhítésében, megoldásában gyermek- és ifjúságvédelmi felelősök segítik a pedagógusok munkáját, szerencsésebb esetben iskolai szociális munkások is bekapcsolódnak ebbe a tevékenységbe.
A segítő szakma átalakulóban van. Új szakmai területek, technikák, elvárások és stratégiák jelennek meg a változó valósággal és a szakma számára megfogalmazott megrendelésekkel kapcsolatban. Vajon az átalakulás következtében hogyan változik a szakmakép, milyen identitással lépnek ki a szakemberek a képzésből? Milyen szakmai szocializáció mentén fejlődik, és a szakemberek milyen sémákat visznek magukkal s ez mennyire felel meg a környezeti elvárásoknak?
Az oktatási intézményekben egyre több helyen találkozhatunk egy új szolgáltatással, az iskolai szociális munkával. Az iskolai szociális munkának a segítő szakmák közé történő integrációjával kapcsolatban fölmerülnek olyan gondolatok, amelyek az új szakma születésének alapkérdéseit vetik fel.
A dolgozat az új szolgáltatás rendszerintegrációjának egy szegmensére, a segítői szerepekre helyezi a hangsúlyt. Fontos megvizsgálni, hogy a segítővel szemben milyen szerepelvárások érkeznek, melyekre reagálnia kell. A sikeres rendszerintegráció alapját az képezi, ha a szolgáltatást nyújtók figyelembe veszik a kliens igényeit, s erre alapozva tevékenykednek. Az elsődleges tapasztalatok azt mutatják, hogy a segítő szolgáltatással kapcsolatos szerepelvárások az utóbbi években alapvetően átalakultak, s a segítő szerepével kapcsolatban egy új, sok tekintetben az eddigiekhez képest eltérő szerepelvárás fogalmazódik meg, melynek elemeit a szolgáltatást igénye vevők társadalmi státusza jelentősen befolyásolja. A kutatás eddigi eredményét elemezve arra keressük a választ, hogy a segítő szakemberrel szemben milyen szerepelvárások fogalmazódnak meg és a segítő szakmákkal kapcsolatban megfogalmazott igények mögött milyen egyéni, társadalmi okok, értékmintázatok húzódhatnak meg. A dolgozat hipotéziseinek felállításának alapját a gyermek- és ifjúságvédelemmel, iskolai szociális munkával, a szerepekkel, szerepdimenziókkal, segítői szerepekkel, kapcsolatos szakirodalmi áttekintések és a korábbi években az iskolai szociális munkás szerepben eltöltött gyakorlati tapasztalatok adják.



